ธปท.ยันแบงก์พาณิชย์รับมือได้
ธปท. เชื่อธนาคารพาณิชย์ปรับตัวรับมือการแข่งขันกับสถาบันการเงินเฉพาะกิจของรัฐได้
19 ส.ค. 2554

ธปท. เชื่อธนาคารพาณิชย์ปรับตัวรับมือการแข่งขันกับสถาบันการเงินเฉพาะกิจของรัฐได้ 
นายเกริก วณิกกุล รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า ธนาคารพาณิชย์น่าจะมีการปรับตัวแข่งขันกับสถาบันการเงินเฉพาะกิจของรัฐ ที่ช่วงนี้มีการออก




มาตรการต่างๆ มาค่อนข้างมาก อาทิ การให้เงินกู้ดอกเบี้ยซื้อบ้านหลังแรก 0% ในระยะ 2 ปี การรีไฟแนนซ์หนี้บัตรเครดิต เพราะนโยบายภาครัฐน่าจะเป็นเรื่องชั่วคราวก่อนการเลือกตั้งเท่านั้น ไม่ได้มีอยู่ตลอดเวลา จึงไม่น่าจะมีปัญหา
“นโยบายเช่นนี้คาดว่าน่าจะเป็นเรื่องชั่วคราว ช่วงเลือกตั้งเท่านั้น ส่วนผลกระทบจากภาวะการแข่งแบบนี้ จะทำให้ธนาคารพาณิชย์เสียฐานลูกค้าบ้างแต่คงไม่มาก เพราะธนาคารพาณิชย์มีศักยภาพ น่าจะมีวิธีการรับมือในการแข่งขันได้ เพราะลูกค้าก็คาบเกี่ยวกันอยู่แล้ว” นายเกริก กล่าว 
นายเกริก กล่าวว่า ในการดูแลผู้บริโภคการแจกของขวัญของรางวัลนั้น ธปท.จะดูแลให้ธนาคารยึดหลักการคำนวณดอกเบี้ยที่แท้จริงให้ได้ ถ้าเป็นของแจกลูกค้าทุกคนก็ควรได้เหมือนๆ กัน 
นายเกริก กล่าวว่า ยอมรับว่าการแจกของขวัญของรางวัล ชิงโชค และในช่วงดอกเบี้ยขาขึ้น มีผลให้ตั๋วเงินฝาก (บี/อี) เพิ่มขึ้นบ้าง โดยปัจจุบันมีสัดส่วนอยู่ 8% เศษ ของฐานเงินฝากที่มีอยู่ 7.57 ล้านล้านบาท จากเดิมที่ตั๋วบี/อีมีสัดส่วนน้อยมาก แต่แนวโน้มต่อไปตั๋วบี/อีจะเพิ่มขึ้นอีกหรือไม่ เป็นเรื่องที่คาดการณ์ยาก เนื่องจากตั๋วบี/อีให้ผลตอบแทนสูงกว่าเงินฝากเพราะไม่ได้รับการคุ้มครอง เนื่องจากไม่ต้องเก็บเงินนำส่ง 0.4%